**АҞАЗАРА АСАРКЬА ҲАНЫҦШЫЛАЛАР…**

Аӡәгьы изы имаӡаӡам ажәлар рдоуҳатә культуратә ҧсҭазаараҿы атеатр иааннакыло аҭыҧ. Аурыс критик ду Белински иажәақәа рыла иуҳәозар, «Атеатр – ари аҟазара иабаагәароуп». Аҧсны Аџьынџьтәылатә еибашьра еилгеижьҭеи ҩажәа шықәса инареиҳаны ишҵуагьы, ааигәанӡа ҳтәыла атеатрқәа рҭагылазаашьа акыр иуадаҩын, урҭ есышықәса асезон ҿыцқәа аартны, хыҧхьаӡара рацәала аспектакльқәа ықәыргыланы ахәаҧшцәа иддырбартә еиҧш аҭагылазаашьа рымамызт. Иахьа, Анцәа иџьшьаны, Аҧсны аус руеит ҧшь-театрк: С.И. Ҷанба ихьӡ зху Аҳәынҭқарратә драматә театр, Ф.А. Искандер ихьӡ зху аурыс драматә театр, Шә.А. Ҧачалиа ихьӡ зху Тҟәарчалтәи аҳәынҭқарратә комедиатә театр, иара убасгьы 2014 шықәсазы ҿыц иаартыз Аҳәынҭқарратә аҿар ртеатр.

Уажәы сара сазааҭгыларц сҭахуп Аҳәынҭқарратә аҿар ртеатр аартра шыҟалази, аамҭа кьаҿк иалагӡаны иалнаршази, иамоу аихьӡарақәеи уҳәа ртәы.

1998 шықәсазы гәыҧҩык атеатртә ҟазара аусзуҩцәеи аҵарауааи Аҧсны аиҳабыра рыхьӡала ашәҟәы рҩит, актиорцәа қәыҧшцәа ахьырааӡалаша ҟәшак Аҧснытәи аҳәынҭқарратә университет аҟны иаартызарц. Ас еиҧш аидеиа цәырызгаз иреиуоуп: Софа Агәмаа-ҧҳа, Алықьса Аргәын, Михаил Лабахәуа. Ари аҩыза аҧшьгара зегь раҧхьаӡагьы дадгылеит, анаҩс даара ацхыраара ду ҟаиҵеит ауниверситет аректор, академик Алеко Гәарамиа.

Ашәҟәы нашьҭын усҟан Аҧсны аҧыза-министрс иҟаз Сергеи Багаҧшь ихьӡала, ахаҵгыларагьы аиуит. Абасала, 1998 шықәсазы Аҧснытәи аҳәынҭқарратә университет аҟны иаартхеит актиортә ҟазара аҟәша. Уи еиҳабыс даҭан Аҧсны жәлар рартист Софа Агәмаа-ҧҳа.

Аҟәша аатит, аха уи ала аусқәа зегьы иаразнак изыӡбахомызт, ауадаҩрақәа рацәан. Зегь раҧхьаӡагьы, ишьақәыргылатәын аштаттә структура, иалагалатәын амаҭәар ҿыцқәа, иадыҧхьалатәын азанааҭ здыруаз арҵаҩцәа, урҭ уалафахәыла еиқәыршәатәын… Абарҭқәа рганахьала ауниверситет анапхгара иаарылшоз зегьы ҟарҵон. Аҧснытәи аҳәынҭқарратә университет аҟны актиортә ҟазара аҟәша раҧхьаӡатәи акурс аҵара иалагеит 1998 шықәса анҵәамҭазы, декабр мзазы.

Аҟәшахьы аханатә аусуразы иадыҧхьалаз иреиуоуп: Хәыта Џьапуа, Алықьса Аргәын, Амиран Ҭаниа, Михаил Мархолиа, Мераб Ҷыҭанаа, Заур Ҷанба, Нелли Ешба (даны актиортә ҟазаразы амастер-класс мҩаҧылгон), Михаил Лабахәуа.

Иазгәаҭатәуп, №ҭ?: шықәсанӡа – Аҳәынҭқарратә аҿар ртеатр аартхаанӡа, Аҧснытәи аҳәынҭқарратә университет актиортә ҟазара ишоунажьхьаз хә-гәыҧк аҿар. Аха урҭ, еиуеиҧшым амзызқәа ирыхҟьаны, Аҧсуа драматә театр асценахь ицәырҵыртә, аспектакльқәа ықәдыргылартә алшара рымаӡамызт. Уи зыхҟьазгьы актиорцәа гәыҧҩык аҟазара аганахьала рдунеихәаҧшышьақәа ахьеиқәымшәоз ауп. Убас ишыҟазгьы, актиорцәа ҿарацәа рзанааҭ ргәы ацәкамҳарц азы, инаҧхьан Акультуратә центр «Абаза» аҟны иаҧҵаз атеатр «Аамҭа» ашҟа. Аха уи асцена даара имаҷын, азалгьы ҭшәан. Иҟалақәеит аҿар рахьтә аӡәы-ҩыџьа ззанааҭқәа кажьны даҽа усқәак знапы рылазкызгьы.

Аамҭа цон. Актиорцәа ҿарацәа, реиҳабацәа раҧхьа инаргыланы, акырынтә еиуеиҧшым аамҭақәа рзы Аҧсны анапхгара рышҟа ашәҟәқәа рыҩхьан, аусуразы Аҧсуа драматә театр ахь инарышьҭырц, алшарақәа рзаҧҵазарц. Аха, гәыҕрақәак шрырҭозгьы, рҽазышәарақәа зегь лыҵшәадахон.

Аҿар уаҳа иахьыхәмарша даҽа сценак анырмоу, ирыӡбеит ажәлар рахь ицәырҵны, зны Дырмит Гәлиа ишыҟаиҵалоз еиҧш, рҟазара аадырҧшырц. Аҧсны ахы-аҵыхәа ахьынӡанаӡааӡо ақыҭақәеи араионқәеи ирылсит, ирҭаауан ақыҭа школқәа, иқәгылон акультура аханқәа рҟны. Атеатр иацәыхҟьалахьаз ауааҧсыра ари гәахәара дула ирыдыркылон. Еиқәаҳаҧхьаӡап усҟан аҿар репертуар аҟны иҟаз аспектакльқәа: Сервантес «Саламантәи аҳаҧы», Гарсиа Лорка «Дон Перлимплин ибзиабара», А.П. Чехов «Амшә», Шоҭа Ҷкадуа иҩымҭақәа ирылхны – «Аҵәуареи аччареи рыхәылҧаз», «Акьанџьа», Фазиль Искандер «Ажьақәеи арқьымаҭқәеи», Софа Агәмаа-ҧҳа «Дахнарҟьеит» уҳәа убас егьырҭгьы. Арҭ зегьы ықәзыргылоз Аҧсны жәлар рартистцәа ХӘыта Џьапуеи Софа Агәмаа-ҧҳаи ракәын.

2014-тәи ашықәс – Аҧсны аҩнуҵҟаполитикатә ҭагылазаашьа шуадаҩызгьы, иӡбахеит аҧсуа актиорцәа ҿарацәа акыр шықәса изыргәамҵуаз аус. Иаҧҵахеит Аҳәынҭқарратә аҿар ртеатр. Дара аханатә ирҭахыз Аҧсуа театр аҿы аус руртә еиҧш аҭагылазаашьа рзаҧҵахарц акәын, хазы даҽа театрк аартра рыгәгьы иҭамызт. Аха Аҧсуа театр анапхгареи актиорцәа ҿарацәеи акаҿы ианзааибамга, ус иӡбахеит. Акыр шықәса иргәагәо, иахьа, ма уаҵәы ҳәа, мыцла еибаркыз агәыҕрақәа рыла ижьаны иааргоз аҿар рызҵаара уажәшьҭа иӡбамкәа ааныжьра шыҟамлоз анырба ауп атәыла анапхгарагьы ауснагӡатәқәа анрыдыркыла. Ари аус акыр иацхрааз иреиуоуп усҟан аамҭала Аҧсны Ахада инапынҵақәа назыгӡоз Валери Бганбеи акультура аминистр инапынҵақәа назыгӡоз Бадра Гәынбеи.

Атеатр сахьаркыратә напхгаҩыс дҟаҵан Аҧсны жәлар рартист Софа Агәмаа-ҧҳа. Атеатр еиҳабыс – актиор қәыҧш Аслан Еныкь. Насгьы аҿар рнаҩсан ари атеатр еиднакылеит аиҳабыратә абиҧара иаҵанакуаз еицырдыруаз актиорцәагьы. Урҭ иреиуоуп: Шьалуа Гыцба, Ира Коҕониа-ҧҳа, Алик Дауҭиа, Марина Арсҭаа-ҧҳа, Заира Анқәаб-Ермолова (атеатр аартра дахьымӡакәа лыҧсҭазаара далҵит).

Аҳәынҭқарратә аҿар ртеатр актиорцәа раҧхьаӡа асценахь излацәырҵыз спектакльуп Шоҭа Ҷкадуа иҩымҭала иқәыргылаз «Ҳаҧсуаауп, ҳаҧсуаа!». Уи апремиера қәҿиарала имҩаҧысит февраль 3, 2015 шықәсазы. Иалахәын 30-ҩык инареиҳаны актиорцәа.

Аамҭа кьаҿк иалагӡаны Аҳәынҭқарратә аҿар ртеатр иқәнаргылахьеит аспектакльқәа быжьба: Шоҭа Ҷкадуа «Ҳаҧсуаауп, ҳаҧсуаа!», А.П.Чехов «Амшә», Едуардо де Филиппо «Дуаҩуп, даамсҭашәоуп», Фазиль Искандер «Ажьақәеи арқьымаҭқәеи», Софа Агәмаа-ҧҳа «Ахәмарцәа аауеит», Дырмит Гәлиа «Анаурқәа», Псафас «Амцҳәаҩ даҭахуп». Аҵыхәтәантәи аҩ-спектакльк ақәыргылаҩыс дамоуп Аҧсны жәлар Аҧсны жәлар рартист Шьалуа Гыцба, егьырҭ ықәлыргылеит Аҧсны жәлар рартист Софа Агәмаа-ҧҳа.

Абраҟа иаазгарц сҭахуп атеатр иқәнаргылаз Д.Гәлиа ипиеса «Анаурқәа» араионқәа руак аҟны ианыддырбоз иҟалаз епизод хәыҷык. Ақәыргылаҩ Шьалуа Гыцба аспектакль убас еиҧш ихиркәшоит, афырхаҵа хада Гәыдым иҧҳа дыҧсны инапы дануп. Аха убри аан, ауаҩшьра зыхҟьаз адгьыл шакәугьы, ахлымӡаах ду шизыҟалазгьы, ажәҩан ахь инапы нарханы ус иҳәоит: «Адгьыл сарс истәуп, сара!». Убри аамҭазы азал аҟны итәаз ахәаҧшцәа руаӡәк ҿиҭуеит: «Анышә уагааит! Уҧҳа дыҧсны унапы дахьану умбаӡои, иарбан дгьылу иуҭаху!..»

Ажәакала, аспектакль аан актиорцәеи ахәаҧшцәеи реимадара ас еиҧш ашьақәгылара даара акраҵанакуеит, иҳанаҳәогьы рацәоуп.

Уажәшьҭа маҷк ҳазааҭгылап, ишырҳәо еиҧш, «аҧарда ашьҭахь» имҩаҧысуа.

Аҳәынҭқарратә аҿар ртеатр раҧхьаӡа ианаадырт ашықәсан иарҭеит зынӡа 12-ҩык рыштат. 2015 шықәсазы даҽа 4-штатк рзацҵан. Аха, аиаша уҳәар еиҳа еиҕьуп, атеатр азы арҭ аштатқәа даара имаҷуп. Избан акәзар, актиорцәа рыдагьы, атеатр аҿы дыҟазароуп, иаҳҳәап, асахьаҭыхҩы-ақәыргылаҩ, адекорациа ҟазҵо, абутафор уҳәа убас ирацәаҩны. Аха егьа убас иҟазаргьы, ауадаҩрақәа ириааины, рыштатқәа ирымоу еихшаны, ироуа рхашәалахә хәыҷгьы нақәырӡуа ахәаҧшцәа дыргәырҕьоит. Атеатр ахылаҧшра ҷыда арҭоит иахьатәи Аҧсны анапхгара, аспектакльқәа гәахәарыла ирыхәаҧшуеит. Убас, ааигәа Аҧсны Аҧыза-министр Беслан Барцыц ибзоурала, Аҳәынҭқарратә аҿар ртеатр иазоужьын даҽа 5-ҩык рыштат.

Ҳгәы иаанагоит, иахьаҟара адоуҳатә культура аганахьала (сара сызҿу атеатртә ҧсҭазаара ауп) Аҧсны жәлар ирықәҿианы иҟамлаӡац ҳәа. Ҳтеатрқәа зегьы еицлабуашәа ибзианы аусура иаҿуп, апремиерақәагьы маҷӡам. Ахәаҧшцәагьы дасу ргьама иақәшәо аспектакльқәа алырхырц рылшоит.

Аҧснытәи аҳәынҭқарратә университет аҟны акәзар, актиортә ҟазара аҟәша уаанӡа афилологиатә факультет иадызҭгьы, ианвар 1, 2017 шықәса инаркны ииагоуп ҿыц иаарту аҟазарақәа рыҟәшахьы. Сынтәа ауниверситет актиортә ҟазара аҟәшаҿы аҵара рҵоит ҧ-ҩык аҿар. Ари аҟәша аартуижьҭеи афбатәи агәыҧ ауп. Агәыҕра ыҟоуп, аҧхьаҟа ҳтәыла анапхгареи ҳажәлари иҵегьы атеатр иазхьаҧшып, нападыркылап ҳәа. Избан акәзар, атеатр змам ажәлар жәларны изыҟалом, рдоуҳагьы хьысҳахоит.

Аҳәынҭқарратә аҿар ртеатр аҧхьаҟатәи агәҭакқәа ртәы ҳҳәозар, уажәы ақәыргылара иаҿуп даҽа спектакль ҿыцк. Уи Мҭы Ақаҩба ипиеса «Инаҧҳа Кьагәа» иалху ауп. Уи иалахәуп 31-ҩык аперсонажцәа. Ақәыргылаҩ – Шьалуа Гыцба.

«Атеатр – ухаҿсахьа знубаало ҟазароуп», – иҩуан Константин Станиславски. Ус анакәха, ари аҟазара асаркьа лассы-лассы ҳаныҧшылалар, ҳдоуҳатә культура иҵегьы ибеиахон, ҳаҧсҭазаарагьы акыр еиҕьхон.

Ажурнал «Аҟазара». – 2017 ш., №2.